খাঁটি ঘিয়ের সৌরভ যে গল্পকথা নয়, তা আজকের কলকাতাকে বোঝাতে জলজ্যান্ত সত্যের নাম অ্যালেন। কাটলেট-কবিরাজি ছাড়াও কলকাতায় একমেবাদ্বিতীয়ম ঘি-সুরভিত চিকেন স্টেক। চিনিপোড়া হাল্কা পেঁয়াজের রসে মরিচের ঝটকায় সামান্য বীর রসের সঞ্চার। অ্যাংলো ইন্ডিয়ান ঘরানার ডিপফ্রায়েড আলুর খোলে ঠাসা পুরভরা মাছমাংসের চপেরও জুড়ি নেই। আর আছে শিলে-বাটা সাহাদের হোমমেড কাসুন্দির স্বাদ। মিক্সিতে দিলেই না কি তা তেতো হয়ে যায়।